PRITARTA

Molėtų rajono savivaldybės tarybos

2022 m. kovo d. sprendimu Nr. B1-

**MOLĖTŲ KULTŪROS CENTRO 2021 METŲ VEIKLOS ATASKAITA**

**Vadovo žodis**

Molėtų kultūros centras (toliau – Kultūros centras), vykdydamas jam priskirtas funkcijas ir keliamus tikslus, tenkina visuomenės kultūrinius poreikius, puoselėja etninę kultūrą, mėgėjų meną, kuria menines programas, plėtoja edukacinę, neformaliojo vaikų švietimo, pramoginę veiklą, rūpinasi tautinių tradicijų išsaugojimu, kalendorinių švenčių organizavimu, profesionalaus meno sklaida. Kultūros centro veikla finansuojama iš Molėtų rajono savivaldybės biudžeto pagal asignavimų valdytojo patvirtintą sąmatą. Atskiri kultūriniai projektai dalinai finansuojami iš Molėtų rajono savivaldybės biudžeto lėšų, Lietuvos kultūros tarybos prie Kultūros ministerijos ir kitų fondų lėšų. Kultūros centras teikia mokamas paslaugas, gautas lėšas naudoja Kultūros centro funkcijoms vykdyti.

Problemų laukas 2021 metais išties buvo nemenkas, tačiau besitęsiant pandeminei situacijai ir pasinaudojant jau įgytais įgūdžiais, buvo vykdomas greitas veiklų perorganizavimas, kuriant ir pritaikant dalį jų turinio ir perkeliant į virtualią erdvę. Meno kolektyvų veiklos, respublikiniai konkursai, festivaliai, renginiai iki birželio mėnesio buvo vykdomi virtualioje erdvėje. Jautėsi didelis trūkumas informacinių technologijų priemonių ne tik nuotoliniam darbui, bet ir priemonių veiklų fiksavimui, montavimui, medžiagos paruošimui ir perkėlimui į virtualią erdvę. Bendrų viso kolektyvo pastangų ir susitelkimo dėka, Kultūros centrui pavyko šiuos iššūkius įveikti ir didžiąją dalį mums keliamų tikslų ir uždavinių sėkmingai įgyvendinti:

* telkti gyventojus meno mėgėjų kolektyvų veiklai, skatinti jų meninę saviraišką, įtraukiant į veiklą kuo daugiau įvairaus amžiaus ir socialinių grupių žmones;
* turtinant rajono kultūrinį gyvenimą, organizuoti profesionalaus meno sklaidą;
* pritraukiant šalies atlikėjus, tęsti tradicinėmis tapusias šventes, festivalius,
* ieškoti ir diegti naujų formų renginius, vykdyti vaikų ir jaunimo neformalaus ugdymo programas, kultūrinę edukaciją, projektinę veiklą;
* bendradarbiauti ir plėsti kultūrinius ryšius su kitomis kultūros įstaigomis ir organizacijomis.

Metai buvo gausūs kompetencijų ir kvalifikacijos kėlimo seminarais ir nuotoliniais mokymais, kurie vyko pavasarį bei rudens mėnesiais. Mokymuose dalyvavo per 70% įstaigos darbuotojų. Todėl jau galim pasidžiaugti iš esmės pagerėjusiomis kompiuterinio raštingumo žiniomis, kas atsispindi kasdieniniame darbe: sėkmingai vyksta daugelio kolektyvų nuotolinės repeticijos, renginių, švenčių, edukacinių programų medžiaga fiksuojama ir keliama į virtualią erdvę, darbuotojų susirinkimai vyksta per ZOOM programą ir kt.

Vasaros laikotarpiu, kai veiklos buvo atlaisvintos, vykdėme tradicinius vasaros renginius, kurie sulaukė nemažo žiūrovų dėmesio. Metai ypatingai buvo sėkmingi įgyvendinant laimėtus projektus, vyko tradiciniai renginiai ir šventės, buvo rengiamos edukacinės programos, kolektyvų koncertinės išvykos, nuosekliai populiarinamos etninės kultūros tradicijos, nuolat plėtojama profesionalaus meno pasiūla ir kt. Esant vienokiems ar kitokiems renginių organizavimo ribojimams, per visus metus vykdėme pakankamai aktyvią vidinę ir išorinę komunikaciją, nenutrūkstamai vyko veiklų organizavimo darbiniai susitikimai. Taip buvo formuojama vieninga veiklos pozicija, valdžios ir mūsų įstaigos bei partnerių veiksmų derinimas tapo efektyvesnis.

Visi Molėtų kultūros centro mėgėjų meno kolektyvai pristatė savo programas žiūrovams, atstovavo rajonui įvairiuose renginiuose – koncertuose, išvykose, festivaliuose ir konkursuose. Karantino reikalavimai apribojo meno kolektyvų koncertinę veiklą, pasirodymus, judėjimą į kitus rajonus ar šalis. Sudėtingas laikmetis Molėtų kultūros centrą privertė prisitaikyti ir ieškoti alternatyvių renginių formų, todėl ir mėgėjų meno kolektyvų veikla ir pasirodymų dalis persikėlė į virtualią erdvę – veiklos ir pasirodymai pradėti filmuoti ir transliuoti feisbuko paskyrose. Kaip parodė kultūros centro veiklos patirtis – virtuali veikla pasiteisino, ženkliai didėjo, lyginant su praeitais metais, auditorijos susidomėjimas bei stebėtojų palaikymas. Tyrėme žiūrovų auditorijos poreikius, kūrėme įvairaus žanro virtualų turinį, tobulinome žinias ir įgūdžius skaitmeniniuose mokymuose. Tokia veikla kolektyvams nėra pilnavertiška, bet tokiu sudėtingu laikotarpiu virtualybę įžvelgėme kaip vienintelę gyvavimo ir išlikimo išeitį.

**Veiklos tikslų įgyvendinimas**

Kultūros centre 2021 m. dirbo: 42 darbuotojai (34 etato), iš jų 36 - kultūros ir meno darbuotojai (26,5 etato), 6 - kiti darbuotojai (6,5 etato). Profesinę kvalifikaciją įvairiuose seminaruose, mokymuose kėlė 31 Kultūros centro darbuotojas. Vidutiniškai per metus dalyvavo 45 akad. val. virtualiuose mokymuose.

Keturiems kultūros centro kolektyvams atnaujinti koncertiniai drabužiai, įsigyta elektroakustinė gitara, 3 mikrofonai, DJ stalas, mikšerinis pultas, 2 nešiojami kompiuteriai, 2 garso kolonėlės, seniūnijų renginių organizatoriams suteiktos 8 mobiliojo ryšio SIM kortelės su neribotu internetu.

Sudaryta bendradarbiavimo sutartis su kino industrijos įmone dėl kino technikos įdiegimo ir naudojimo Molėtų kultūros centro salėje kokybiškesniam vaizdo demonstravimui.

Rajono mastu suorganizuota akcija ,,Laisvės širdžių bokštas“, instaliacija mieste sausio 13 d. aukoms atminti ,,Atminties šviesa“.

Nuo birželio mėn. kiekvieną trečiadienį buvo demonstruojami kino filmai. Organizuoti visi A lygio renginiai: liepos 6 d. Valstybės (Lietuvos karaliaus Mindaugo karūnavimo) diena Dubingiuose, rugpjūčio 7 d. - ,,Pasimatymas Molėtuose”. Parengta vizualizacijos idėja Molėtų eglės ir viešųjų erdvių papuošimo ir apšvietimo sprendimui kalėdiniam laikotarpiui.

Suorganizuoti 25 renginiai miesto viešosiose erdvėse: 4 – Vasaros estradoje, 13 – Skulptūrų parke ir miesto paplūdimyje, 3 – Savivaldybės aikštėje, 1 – prie ,,Žvejo batų“, 3 – Molėtų kultūros centro lauko scenoje.

Nuo metų pradžios iki birželio mėnesio organizuoti virtualūs renginiai, reportažai, akcijos, iš viso per metus 46. Nuo birželio mėn. visi renginiai vyko suplanuotose lauko ir vidaus erdvėse, dalyvaujant lankytojams ir laikantis visų saugumo priemonių, iš viso 149 renginiai (iš jų seniūnijose – 98). Salėje suorganizuoti 38 renginiai, lankytojų – 89513. Įgyvendinti 9 projektai, surengta 10 profesionalaus meno, klasikinės muzikos koncertų.

Prisitaikant prie sudėtingos renginių organizavimo situacijos visi renginiai nuo sausio iki birželio mėnesio buvo vykdomi virtualioje erdvėje, renginiai sulaukė ypač gausaus virtualių lankytojų skaičiaus. Virtualus Sausio 13–osios koncertas, virtualios respublikinės armonikierių varžytuvės, virtualus Vasario 16–osios koncertas, akcija Molėtų mieste ir rajono seniūnijose ,,Laisvės širdžių bokštas“, virtualus koncertas ,,Meilės vardu“, virtualaus fotoalbumo ,,Laisvės širdžių bokštas“ pristatymas, virtualus lėlių spektaklis ,,Baltoji skruzdėlytė", virtuali „Aukso paukštės“ įteikimo ceremonija, virtualus romansų vakaras ,,Rožė ta...“, virtualūs tradicinių šokių mokymai (ketvirtadieniais) ,,PAžūrėk, PAkartok, PAšok“, muzikinis ciklas (sekmadieniais) ,,Pavasaris su muzika“, Molėtų rajono mėgėjų meno kolektyvų virtualus koncertas ,,Kiekvienam kieme – pa posmų“, muzikinis sveikinimas, skirtas Motinos dienai ,,Muzikinė dovana Mamoms“, Lietuvos vaikų ir moksleivių – lietuvių liaudies kūrybos atlikėjų – konkurso ,,Tramtatulis“ vidurio ir rytų Aukštaitijos regioninis ratas, Vytauto Kernagio 70–mečiui skirtas virtualus muzikinis projektas ,,Baltam paukščiui...“, virtualus sveikinimas, skirtas Tarptautinei vaikų gynimo dienai ,,Didelė didelių dovana mažiesiems“.

Nuo birželio mėnesio atlaisvinus suvaržymus, renginiai buvo pradėti rengti Molėtų ir viso rajono viešosiose erdvėse, kultūros centro salėje, lauko scenoje. Kiekvieną trečiadienį kultūros centro salėje buvo pradėti demonstruoti kino filmai, vyko vasaros koncertų ciklas ,,Skambantys vakarai“ Skulptūrų parke, profesionalios baleto trupės ,,Classic Art“ pasirodymas, Gedulo ir vilties dieną skulptūros ,,Kovotojams už Lietuvos laisvę atminimo įamžinimo paminklas“ iškilmingas atidengimas, startavo XX-asis sakralinės muzikos festivalis ,,Šlovinkime Viešpatį stygomis ir dūdomis“ Dubingių, Molėtų ir Stirnių bažnyčiose, Valstybės (Lietuvos karaliaus Mindaugo karūnavimo) diena Dubingių piliavietėje, Lietuvos chorų sąjungos ,,Vasaros akademijos“ baigiamasis chorinė muzikos koncertas (vad. Vytautas Miškinis) Molėtų bažnyčioje. Sėkmingai įgyvendintas projektas – teatrų festivalis ,,Talentas būti žiūrovu“, buvo parodyti trys spektakliai: teatro ,,Labas“ spektaklis ,,Miško seserys“, Lietuvos nacionalinio dramos teatro spektaklis ,,Kuprelis“, Klaipėdos jaunimo teatro spektaklis ,,Graži ir ta galinga“. Sėkmingai įgyvendintas projektas ,,Sociokultūriniai renginiai – socialinės integracijos galimybė“ ir suorganizuoti penki renginiai socialinę atskirtį patiriantiems žmonėms. Į veiklas įtraukta per 180 žmonių iš planuotų 55. Didelio visuomenės dėmesio susilaukė ir jau antrus metus organizuotas renginys aplink Pastovėlio ežerą Molėtuose ,,Pasimatymas Molėtuose“, taip pat jau tradicinis projektas ,,Aukštaitijos vainikas“. Pasirašytos bendradarbiavimo sutartys su Šiuolaikinio šokio asociacija ir visuomenei buvo pristatyti ,,Naujojo Baltijos šokio“ spektakliai. Vyko šokio raiškos stovykla Molėtų jaunimui, kurią vedė asociacijos profesionalūs menininkai. 2021 metais gyventojams pasiūlėme naujų renginių. Nauja iniciatyva ir naujų renginių ciklu prasidėjo kartą per mėnesį vykdomi renginiai ,,Sutartinių rate“ ir ,,Šokvakariai“. Šie renginiai sulaukė savo klausytojų ir lankytojų rato, kuris nuolat didėja ir į veiklas įsitraukia ir aplinkinių rajonų gyventojai.

Kalėdiniu laikotarpiu rajono gyventojus kvietėme į jau tradicija tapusia „Kalėdinių eglučių alėją“. Prie iniciatyvos kūrybingai puošti eglutes prisijungė 40 įvairiausių įstaigų, visuomeninių organizacijų, pavienių asmenų. Šią akciją jau ne pirmus metus vykdome glaudžiai bendradarbiaudami su UAB ,,Molėtų švara“. Kalėdų eglutės įžiebimo šventė taip pat nebuvo tradicinė – gyventojai ir svečiai buvo kviečiami į savivaldybės aikštę ir dar į keturias kosmine tematika papuoštas miesto erdves, kur galėjo džiaugtis reginiu, kurių temos ir idėjos buvo kuriamos bendradarbiaujant savivaldybės ir kultūros centro darbuotojams. Metai baigėsi jau antrus metus organizuojamu ir itin didelio populiarumo sulaukusiu naujametiniu renginiu – profesionalios muzikos koncertu, kuris rengiamas gruodžio 31 d.

Veiklos tikslų įgyvendinimas rajono seniūnijose:

Visose seniūnijose nuolat rengiami ir organizuojami viso rajono bendruomenę įtraukiantys renginiai. Kultūros centras bendradarbiaudamas su rajono seniūnijomis, bendruomenėmis ir visuomeninėmis organizacijomis, pagal parengtus ir patvirtintus rajono seniūnijų kultūrinės veiklos planus, prisideda prie visų pagal poreikį organizuojamų renginių. Organizuojant valstybines, kalendorines bei miestelių šventes, įvairias sukaktis ir atmintinų datų minėjimus kultūros centro mėgėjų meno kolektyvai vyksta su koncertinėmis programomis, renginiai aprūpinami lauko technine įranga. Ataskaitiniais metais seniūnijų renginių organizatoriams buvo organizuoti specialūs mokymai ir kvalifikacijos tobulinimas siekiant pagerinti ir praplėsti renginių organizatorių darbo galimybes ir kompetencijas dirbant su įvairiomis kompiuterinėmis medijomis. Seniūnijų renginių organizatoriams suteiktos 8 mobiliojo ryšio SIM kortelės su neribotu internetu. Su seniūnijomis nuolat komunikuojama, gilinamasi į problemas. Jei tik yra poreikis, seniūnijoms teikiama metodinė ir dalykinė pagalba – muzikantų, dailininko, garso ir šviesų operatoriaus. Nuolat raginame renginių organizatorius seniūnijose inicijuoti idėjas ir prisidėti prie paraiškų rengimo įgyvendinant Tolygios kultūrinės raidos modelį.

Molėtų atviro jaunimo centro veikla:

Molėtų kultūros centre 2021 metais buvo įsteigtas struktūrinis padalinys Molėtų atviras jaunimo centras, įvyko oficialus jaunimo centro atidarymas. Centre dirba 3 iš biudžeto ir projektinių lėšų įdarbinti darbuotojai. Kultūros centras – akredituota įstaiga priimti savanorius – 2021 metais dirbo du savanoriai Molėtų atvirame jaunimo centre. Per atskaitinius metus padalinys vykdė 5 projektus. Atvirame jaunimo centre projekto metu buvo suorganizuotos šios veiklos: lektorių seminarai, diskusijos/paskaitos jaunimui, tėvams, išvykos ir edukacijos, bendradarbiavimas, patirties pasidalijimas, supervizijos, atvejų analizės, maisto gaminimo užsiėmimai, filmų vakarai, protų mūšiai. Dvi diskotekos jaunimui, 4 karaokė vakarai, 8 muzikiniai pietūs miesto gyventojams, 8 gitaros pamokos.

Mėgėjų meno kolektyvų pasiekimai:

2021 m. veikė 30 įvairių žanrų mėgėjų meno kolektyvai, kuriuose dalyvavo 368 narių, iš jų 11 vaikų ir jaunimo kolektyvų, kuriuos sudaro 108 nariai. Seniūnijose veikė 8 kolektyvai, kuriuose dalyvavo 79 nariai. Kolektyvų veiklą ypač paveikė pandemija, veiklos pusę metų vyko nuotoliniu būdu.

Nepaisant sudėtingos situacijos ir mobilumo suvaržymų Kultūros centro kolektyvai dalyvavo konkursuose ir festivaliuose, kuriuose pelnė aukštus įvertinimus:

1. Jaunimo liaudiškos muzikos kapela ,,Siesartėlė“ (vad. V. Deksnys) virtualiame armonikierių konkurse laimėjo laureatų diplomus.

2. Jaunimo liaudiškų šokių grupė ,,Molėtukas“ (vad. A. Ališkevičiūtė) šokių festivalyje – konkurse „Merry Christmas, Baltic Amber“ Trakuose laimėjo I vietą.

3. Romantinių dainų atlikėjų grupė ,,Prisiminimai“ (vad. V. Gaulė) romantinių dainų konkurse ,,Skrendanti paukštė“ Leliūnuose, Utenos r., užėmė III vietą.

4. „Aukštaitijos armonikieriai“ (vad. J. K. Kuzmickas) armonikininkų varžytuvėse ,,Antano armonika“ Širvintose laimėjo 2 laureatų diplomus jaunimo ir suaugusiųjų grupėse.

5. Meno vadovui Juozui Kęstučiui Kuzmickui buvo įteikta garbinga Molėtų rajono savivaldybės nominacija ,,Metų šviesulys”.

Gražia tradicija tapo pačių įstaigos darbuotojų inicijuota Kultūros dienos proga slaptu balsavimu išrinkti Metų darbuotoją. Balsavimo teisę turi kiekvienas Kultūros centro darbuotojas. Metų darbuotoju 2021 m. buvo išrinktas meno vadovas Andrius Žiautys už įstaigos veiklą reprezentuojančias užduotis, kuris buvo apdovanotas kultūros centro direktoriaus padėkos raštu ir atminimo dovana.

Lėšos:

|  |  |  |  |  |  |
| --- | --- | --- | --- | --- | --- |
|  | Savininko teises ir pareigas įgyvendinančios institucijos (steigėjo) skirtos lėšos (eurais) | | | | |
|  | iš viso | Darbo užmokestis (neatskaitant mokesčių) | | veiklai | infrastruktūrai išlaikyti |
|  | iš viso | iš jų kultūros ir meno darbuotojų |
|  | 478300 | 399770 | 345962 | 40809 | 37721 |

|  |  |  |  |  |
| --- | --- | --- | --- | --- |
| Pajamos už teikiamas  paslaugas | Lėšos, gautos  projektams įgyvendinti | Lėšos iš privačių rėmėjų | Iš viso gautos lėšos | Lėšos už neformalaus ugdymo programas |
| 5663 | 76554 | 15603 | 103340 | 5520 |

**Ataskaitinio laikotarpio veiklos rezultatų vertinimo kriterijai**

Vadovaudamiesi Molėtų rajono savivaldybės strateginio veiklos plano 2021–2023 metams kultūrinės ir sportinės veiklos bei jos infrastruktūros programa (Nr. 05) bei Lietuvos Kultūros politikos kaitos gairėse iškeltais tikslais ir numatytais uždaviniais jų įgyvendinimui (Ugdyti kultūrines žmogaus kompetencijas, kūrybiškumą, vietos bendruomenės įtrauktį į profesionalaus meno pažinimą, diegti inovacijomis (technologinėmis, proceso ir kt.) grįstus kultūros produktus, didinti kultūros prieinamumą)

įstaiga per visus metus, net ir esant suvaržymams, tęsė savo veiklą, teikė įmanomai kokybiškas kultūrines paslaugas, formavo virtualų veiklų tinklelį. Matomas ir pamatuojamas buvo Kultūros centro socialinių tinklų interaktyvumas, bendruomenės aktyvumas (auditorijos dalyvavimas virtualiose akcijose, iniciatyvose, iššūkiuose, bendro turinio kūrime). Nuo birželio mėnesio buvo sumažinti apribojimai ir veiklas galėjome vykdyti tiek patalpose, tiek lauko erdvėse, matėme žiūrovų poreikį kultūros renginiams, kuriuose buvo laikomasi visų įmanomų saugumo priemonių.

Įstaigos kūrybinė komanda didelį dėmesį skyrė kultūros paslaugų pasiekiamumui ir prieinamumui. Įsisavinta technologinė sistema lanksčiam bilietų įsigijimui (internetu, kasoje, užsisakant išankstinius bilietus), atsiskaitymas grynaisiais arba bankinėmis kortelėmis ir pavedimais; renginių viešinimas ir reklamos sklaida vykdoma socialiniuose tinkluose ir platformose, žiniasklaidoje, reklaminiuose stenduose; veiklos keliamos į virtualią erdvę. Pasiekiamumo vertinimo rodiklio įgyvendinimo rezultatas matomas stebint auditorijos aktyvumą po Kultūros centro socialinių tinklų publikacijomis. Molėtų kultūros centro feisbuko paskyra vis populiarėjo. Pakilo lankytojų aktyvumas, kilo šioje platformoje skelbiamo turinio pasiekiamumas. Manome, kad praėjusiais metais kryptingai ėjome link Kultūros politikos kaitos gairėse iškeltų tikslų įgyvendinimo.

Mūsų veiklos rezultatai dažniausiai būna matomi ir pamatuojami ne iš karto. Tiek kolektyvų programų kūrimas ir rengimas, tobulinimas, tiek projektų, įvairių renginių, edukacinių programų ir švenčių kūrimas ir įgyvendinimas trunka ne vieną mėnesį, o sukurto produkto efektas gali būti vertinamas metų bėgyje. Įstaigos darbuotojų susirinkimuose buvo diskutuojama, aptariama įvykusių veiklų pasiekti rezultatai, įgyvendinimo rodikliai, problemų laukas, siekėme išsiaiškinti ar pateisinome žiūrovų ir lankytojų lūkesčius ir kt.

**Kiekybinių vertinimo kriterijų lyginamoji analizė**

|  |  |  |  |  |
| --- | --- | --- | --- | --- |
| Eil.  Nr. | Pavadinimas | 2019 m. | 2020 m. | 2021 m. |
| 1. | Darbuotojų skaičius | 46 | 45 | 42 |
| 2. | Biudžeto lėšos (eurų) | 428301 | 439128 | 478300 |
| 3. | Lėšos už teikiamas paslaugas (eurų) | 13611 | 12213 | 5663 |
| 4. | Projektinės ir rėmėjų lėšos (eurų) | 45135 | 30179 | 92157 |
| 5. | Renginių skaičius | 365 | 124 | 149 |

2021 metais renginių skaičius lyginant su praėjusiais metais pakilo, tačiau neženkliai. Tam įtakos turėjo dėl pandemijos paskelbti apribojimai, karantinas, dalies renginių ir veiklų perkėlimas į virtualią erdvę, lankytojų pasyvus dalyvavimas viduje organizuojamuose renginiuose, dėl baimės platinti ir užsikrėsti virusu. Dėl šių priežasčių lėšų pritraukimas taip pat patyrė nuosmukį.

Kad užtikrintume sklandų kultūros informacijos prieinamumą panaudojant šiuolaikines technologijas, siekėme naudotis inovatyviais kultūros informacijos komunikacijos metodais. Todėl mes, kalbėdami apie savo lankytojus, kalbam ne tik apie mūsų bendruomenės narius. Statistika rodo, kad esame stebimi, mumis domisi, mus lanko žiūrovai ne tik iš šio regiono. Lankytojų skaičius lyginant su praėjusiais metais pakilo daugiau negu dvigubai. Ženkliai išaugo įvairių projektų pritraukiamos lėšos, kurių didžioji dalis buvo panaudota Molėtų atviro jaunimo centro infrastruktūros gerinimui ir veikloms vykdyti. Kita dalis projektinių lėšų buvo skirta tradiciniams kultūros centro renginiams ir sociokultūrinėms veikloms ir renginiams socialinę atskirtį patiriantiems žmonėms.

**Kylančios problemos**

1. Dėl nuolat kylančių kainų mažėja gyventojų perkamoji galia bei galimybės skirti lėšų kultūrai ir laisvalaikiui.
2. Nekonkurencingas kultūros srities darbuotojų darbo užmokestis neskatina kūrybingų jaunų žmonių atėjimo į kultūros sektorių.
3. Kaimyninių savivaldybių turimi finansiniai ištekliai, skiriami kultūrai ir jos viešinimui, sukuria sudėtingas konkurencines sąlygas.
4. Daugumos kultūros centro darbuotojų projektų rašymo ir vadybos gebėjimai – silpni.
5. Dalis komercinio pobūdžio renginių nevyksta dėl per mažo žiūrovų skaičiaus.
6. Transporto paslaugų įkainių padidėjimas apriboja mėgėjų meno kolektyvų galimybes dalyvauti kultūrinėse veiklose už rajono ribų.
7. Nepakankamos lėšos muzikos instrumentų atnaujinimui, naujų koncertinių rūbų įsigijimui mažins dalyvių motyvaciją dalyvauti mėgėjų meno veiklose.
8. Neskirtos lėšos koncertiniam fortepijonui mažins profesionalios muzikos koncertų spektrą ir galimybes Molėtų kultūros centre.

**Nauji uždaviniai**

1. Gerinti išorinę kultūros komunikaciją.
2. Stiprinti Dubingių krašto kultūrinę veiklą, stiprinti bendradarbiavimą su vietos bendruomene, visuomeninėmis organizacijomis, organizuoti Dubingiuose unikalų, reikšmingą šalies lygmeniu renginį.
3. Pritraukti lėšas iš įvairių fondų.
4. Teikti kultūrines paslaugas, kurios labiau į veiklas įtrauktų jaunimą, pasyvią ir skeptiškai nusiteikusią visuomenės dalį, socialinės atskirties asmenis.
5. Organizuoti renginius, kurie būtų svarbūs ir unikalūs šalies lygmeniu, bendradarbiaujant su Lietuvos nacionaliniu operos ir baleto teatru.
6. Įveiklinti naujus miesto infrastruktūros objektus.
7. Didinti Molėtų kultūros centro renginių lankytojų skaičių ir gaunamas pajamas.
8. Kelti kultūros centro darbuotojų kvalifikaciją

Direktorė Inga Narušienė